**Тања Андријић, сопран (биографија)**

Мр Тања Андријић, оперска и концертна уметница, добитница је значајних награда и признања: „Златни беочуг” и „Златна значка” oд Културно просветне заједнице Србије; Светосавске награде за 2024 годину од Министарства просвете; одликовање Руске Федерације – јубиларна медаља „У знак сећања на велики рат- за дугогодишњи мисионарски и просветитељски рад, љубав према Богу, оданост цару и отаџбини” у Москви 2015. године; добитница ордена и признања Српско руског братства; добитница повеље Краљевског реда Витезова; добитница Награде “Анита Мезетова”, за студента са највишом просечном оценом од Факултета музичке уметности у Београду.

Уметничка активност Тање Андријић обухвата преко 1500 наступа остварених широм света, велики број радио и телевизијских емисија, више одржаних стручних предавања,

Мајсторских семинара и учешћа у раду различитих домаћих и међународних жирија.

Своје најзначајније сценско искуство остварила је у главној улози опере Луиђија Нона под називом “Под жарким сунцем љубави” („Al gran sole carico d'amore”), на сцени престижног Салцбуршког фестивала (Salzburger Festspiele) у Аустрији, под диригентском палицом истакнутог немачког диригента Инга Мецмахера у пратњи реномираног оркестра Бечке филхармоније. Певала је водеће улоге сопранског фаха у Берлинској државној опери, опери Лајпциг, Народном позоришту у Београду и Македонском народном театру у Скопљу међу којима су: улога Дона Ане из Моцартове опере „**Дон Ђовани**”, Сантуца из Масканијеве опере „**Кавалерија Рустикана**”, Сента из Вагнерове опере „**Летећи Холанђанин**”, Розалинда из Штраусове оперете „**Слепи миш**”, Мизета из Пучинијеве опере „**Боеми**“, Сопран 1 и Деола из опере Луиђија Нона „**Под жарким сунцем Љубави**”, Лауреата из Пучинијеве опере „**Ђани Скики**”, Раноранко- плетисанко из Хумпердинкове опере „**Ивица и Марица**”, Прва Дама из Моцартове опере „**Чаробна фрула**”, госпођица Жувено изопере Франческа Чилеа „**Адриана Лекуврер**”, Свештеница из Вердијеве опере „**Аида**”, улоге: Марија, Верослава, Вила Даница, Јованка, из националне опере „**Седра**” српског савременог композитора Мирољуба Аранђеловића Расинског и многе друге.

Одржала је солистичке концерте са уметницима Бољшој театра, солистима Војног Хора "Александров " из Москве, и солистима "Руских козака".

Тања Андријић је снимила шест музичких ЦД издања: **ЦД** **„Звездане ноте”** за издавачку кућу ПГП- РТС; **ЦД „Антологија српске соло песме- Сунце јарко”** са гитаристом Урошем Дојчиновићем у издању Maestro International; два ЦД-а са делима српских савремених аутора **„Музички траг”** у издању Синфонијете Београд и **„Бисери српске соло песме”** у издању Хора Краљица Марија; као и два самостална издања **„Најлепше арије”** и **„Suoni aeterni”**. 2024 године издала је ауторски ЦД са дечјим песмама под називом “**Музичка планета**”. Аутор је уџбеника за музичку културу основне школе у издању издавачке куће ДАТА СТАТУС.

